Увайшоўшы ў топ-16 снукерыстаў, Марк Сэлбі быў вызвалены ад кваліфікацыйных паядынкаў на ўсіх прафесійных турнірах у сезоне. Яшчэ ў чэрвені ён узяў своеасаблівы рэванш у Джона Хігінса, перамогшы яго з лікам 5:3 у фінале запрашальнага турніру ў Варшаве з удзелам чатырох польскіх аматараў і чатырох прафесіяналаў. На першым розыгрышы новага рэйтынгавага турніру Шанхай Мастэрс, які быў першым прафесійным спаборніцтвам у сезоне, Марк выйшаў у чацвёрты паўфінал у сваёй кар'еры, перайграўшы Яна Цынцаня (5:1), чэмпіёна свету Джона Хігінса (5:3) і Сцюарта Бінэма ў 1/4 фіналу (5:0), але ў паўфінальным матчы саступіў будучаму пераможцу Дамініку Дэйлу з лікам 3:6. У групавым раўндзе турніру Гран-пры, у якім з кожнай з васьмі груп па два снукерысты выходзілі ў 1/8 фіналу, Сэлбі прайграў Дэйву Харальду (2:4) і Мэцью Стывенсу (2:4) у першы дзень, пасля чаго атрымаў перамогі над Лю Сунам (4:1) і Джо Дэлані (4:1) і меў магчымасць выйсці ў плэй-оф, але саступіў у апошнім матчы шостаму нумару рэйтынгу Пітэру Эбдану з лікам 2:4 і заняў толькі чацвёртую пазіцыю ў сваёй групе, пакінуўшы першынства, а ў першым раўндзе Трафея Паўночнай Ірландыі ён прайграў Бары Хокінсу ў вырашальным фрэйме — 4:5.